b"\n_START_ARTICLE_\nLago di Nemi\n_START_PARAGRAPH_\nLago di Nemi eller Nemisj\xc3\xb8en (latin Nemorensis Lacus) er en liten kratersj\xc3\xb8 i Lazio i Italia, om lag 30 km s\xc3\xb8r for Roma. Den har et areal p\xc3\xa5 1,67\xc2\xa0km\xc2\xb2 og er 33 meter p\xc3\xa5 det dypeste, og noe mindre enn nabosj\xc3\xb8en i nord, Lago di Albano. Tettstedene Genzano og Nemi er kommunesentre for Genzano og Nemi og ligger ved sj\xc3\xb8en._NEWLINE_Sj\xc3\xb8en er kanskje mest kjent for de to Nemiskipene som ble avdekket i 1932 etter at man tappet den for vann. Man antar at det var Caligula (12\xe2\x80\x9341) som brukte de som lystskip, men hans forgjenger, keiser Tiberius (42 f.Kr.\xe2\x80\x9337 e.Kr.) seilte ogs\xc3\xa5 p\xc3\xa5 Nemisj\xc3\xb8en for \xc3\xa5 kj\xc3\xb8le seg i varmen. Skipene ble plassert i et nybygg ved sj\xc3\xb8ens bredd, men brent av tyskerne under retretten fra Albanerfjellene i 1944._NEWLINE_Ovenfor innsj\xc3\xb8en st\xc3\xa5r det en treklynge vidd til Diana som var skogens og jaktens gudinne. Fra helligdommen renner det en bekk ned til sj\xc3\xb8en som ogs\xc3\xa5 har v\xc3\xa6rt kalt Speculum Dianae, alts\xc3\xa5 Dianas speil for sin stille overflate. Restene av et Dianatempel st\xc3\xa5r ogs\xc3\xa5 i skr\xc3\xa5ningene ved Nemi. Den engelske sosialantropologen James Frazer (1854\xe2\x80\x931942) omtaler kulten i sin bok Den gylne grein fra 1890._NEWLINE_Det var her i omr\xc3\xa5det at Henrik Ibsen p\xc3\xa5 1860-tallet fikk inspirasjon til Keiser og Galileer (utgitt 1873). Stedet er ogs\xc3\xa5 \xc3\xa5sted for barneboken Skyggene fra M\xc3\xa5nen av norske Jon Bing (1944\xe2\x80\x932014)._NEWLINE_Deler av sl\xc3\xa5ssespillet Assassin's Creed: Brotherhood foreg\xc3\xa5r ved Nemisj\xc3\xb8en."